En nom de nostre Seigneur, amen. L’an de l’incarnation d’icellui courrant mil CCCC IIIIxx et quatorze, le dix neufviesme jour du mois de novembre, nous, les parties cy après escriptes; assavoir Anthoine de Rochefort, chevalier, dame Loyse Girard, sa femme, Jehan de Rochefort, escuier, seigneur de Chastillon en Basaie, dudit Rochefort, de Bussi et de Vaulx, bailli de la Montaigne, et damoiselle Jehanne de Rochefort, sa femme. Meismement nous lesdites dame et damoiselle des loux, licence, congié, auctorité et consentement, assavoir je, la dite dame Loyse Girard dudit chevalier mondit mary, et je la dite damoiselle Jehanne dudit escuyer mondit mary, pour ce présens et nous auctorisans et receuz en nous aggréablement. Et lesquelz loux, licence, congié, auctorité et consentement, nous lesdiz chevalier et escuyer, confessons avoir donnéz et octroyez ausdites dame et damoiselle, noz femmes, quant à faire et passer les choses cy apres escriptes, d’une part. Et Jehan Planson, Lubin Boussard, Germain Laurent, Jehan Lequary, Guillemin Bouquin, Guillaume Chevillard, Jehan Frasey, sarrurier, tous habitans et par noms d’abitans dudit Buxy et procureurs especiaulx quant à faire et passer ce qui s’ensuit des dessoubz nommez habitans dudit Buxy. C’est assavoir discrete personne, messire Jehan Colombe, prêtre, curé dudit Buxy, Jehan Boussard, Vienot Paonot, messire Jehan Boussard, prêtre, Simon Coteby, Jehan Frasey, masson, Laurent Pertuisot, Guillaume Bobilley, Gillet du Rivault, Perrenot Martin, Antony Gaultereau, Oudot Lefevre, Marc Belland, Jehan Camus, Jehan Gogot, Jehan Lefevre, Laurent Bouyn, Guillaume de Lorme, Pierre Routy, Huguenin Boussard, Jehan Thevenot, Anthony Saichenot, Pierre Boussard, Mathieu Boussard, Bénigne Boussard, Simon Bouyn, Humbert Bouyn, Guiot Quarrelet, Oudot Quarrelet, Gillet Quarrelet, Aymé Quarrelet, Girard Fontenier, Perrenot des Mex, Jehan Fontenier, Thibault Folenier, Anthoine Milot, Huguenin Gaultereaul, Pierre Gaultereaul, Girard Parnay, Guillemin Gogot, Anthoine Vulquin, Aymé Vulquin, messire Regnault Laurent, prêtre, curé de Grésigny, Henry Vulquin, Anthony Bouquin, Jehan Gautherot, Anthony La Bulle, Anthoine Frasey, Symon Chevillard, Guiot Chevillard, Denisot Ladey, Michiel Ladey, Vienot Lefoul, Gilot de Maison, Marc Langlois, Jehan Gautherot, Charles Gautherot, Guillaume Bouyn, Lambelot Bouyn, Anthony Bouyn, Jehan Chauderonnier, Guillaume Comparot, Jehan Olivier, Symon Olivier, Guillaume du Rivault, Guiot de Maison, Jehan de Pargnes, Oudot Chevillard, Jehan Chevillard, Anthony Chevillard, Oudot Chevillard, Jehan Chevillard, Anthoine Chevillard, Huguenin Chevillard, Jehan Picard, Guillaume Olivier, Nicolas Babiley, Pierre Comparot, Jehan Veruillier, Anthoine Olivier, Nicolas Lequary, Helyot Driot, Jehan Lequary, Colin Lequary, Jehan Coyet, Guiot Comparot, Colin Comparot, Jehan Bousseaul, Noel Bousseaul, Nicolas la Jogne, Jehan la Jogne, Perrenot la Jogne, Jehan la Baiche, Guiot la Baiche, Guiot Goussot, Regnault Goussot, Clement la Baiche, Guillaume Goussot, Jehan Vulquin, Olivier Pierre, Jehan Bardin, Aymé Bardin, Anthoine Guillier, Jehan Guencau, Anthoine Jovenot, Anthony Viremaistre, Perrenot Viremaistre, Estienne Viremaistre, Huguenin Viremaistre, Claude Gousselot, Barthelemy Theulet, Jean Frasey, rouyer, Anthoine Alée et Guiot Javelle, et prenans en main pour ces autres habitans absens, ausquelx ce présent traictié touche, peut toucher, compiler et appartenir. Dont la teneur de la dite procuration s’ensuyt. En nom de nostre Seigneur, amen, l’an de l’incarnation d’icellui courant mil IIIIc IIIIxx et quatorze, le quatrieme jour de novembre, etc. D’autre part, avons, nous les dictes parties dessus nommées, faiz les traictiers, transactions et appoinctemens que s’ensuyvent. C’est assavoir que, comme procès, différent et discord feust meu et plus avant esperé à mouvoir entre nous les parties dessus dites, à raison de ce que nous lesdiz seigneurs, dame et damoiselle disions et maintenions, disons et maintenons que tous les diz manans et habitans dudit Buxi estoient et sont noz hommes de mainmorte et serve condition, taillables à volonté une fois l’an, justiciables en toute justice, haulte, moyenne et basse et courvéables, et que, à ce moyen estoit en nous les diz seigneurs leur imposer telle taille que bon nous sembloit, sans touteffois vouloir exceder les termes de raison; et pour ce faire, nous les diz seigneurs avyons imposez les diz habitans, pour ceste année présente courrant mil IIIIc IIIIxx et quatorze à la somme de deux cens livres tournois, laquelle nous demandions ausdiz habitans, disans que l’année avoit esté bonne et fertille et que bien povoient porter icelle somme pour ceste année. Et nous, lesdiz habitans disans au contraire et que, jà soit que feussions hommes et subgectz desdiz seigneurs, taillables à volunté, courvéables et mainmortables, si n’estions nous tenuz à payer la dite taille, à raison de ce qu’elle est et estoit excessive eu regard de l’année, laquelle a esté et est fort stérille et passés sont dix huit ans que ne fusmes imposez à si hault pris, combien qu’il y ait eues de bonnes années et beaucoup meilleures que l’année présente. Pourquoy, nous, les diz habitans n’estions tenuz à icelle somme de deux cens livres à payer, actendu nostre poureté, aussi que les bonnes terres estans au finaige dudit Buxi, ne sont à nous les diz habitans, mais sont ausdiz seigneurs et aux église comme de Fontenoy, Oigny et autres. Pour ce est il que sur les différens de nous lesdiz seigneurs et habitans, si avons traictié, transigé et appoinctié en la maniere qui s’ensuit. C’est assavoir que tous les manans et habitans dudit Buxi, Sauvoigny et la Rivière, hommes et femmes de nous les diz seigneurs, dame et damoiselle et toutes leurs postéritez nez et à naistre à jamais perpétuellement, sont, seront et demourront delivrés, manumis et affranchiz de toute servitute et condition de mainmorte, laquelle servitute, condition et mainmorte, nous lesdiz seigneurs, dame et damoiselle, avons quictée et ostée, ostons et quictons perpétuelment pour nous, noz hoirs et ayans cause, sans ce que jamais nous, ne nosdiz hoirs et ayans cause esdiz lieux sur aucun desdiz habitans y puissions demander, quereller ne réclamer aucun droit de mainmorte, condition ou servitute. Mais avons voulsu et voulons, nous les diz seigneurs, dame et damoiselle, des auctoritez que dessus, icellui villaige et tous les diz hommes et femmes et subgectz à nous appartenans dessus nommez, estre et demourer francs et exemptz de la dite mainmorte. Pourveu et parmy ce touteffois, que tous les diz hommes et subjectz des diz lieux seront et demourront justiciables à nous les diz seigneurs, dame et damoiselle et à noz diz hoirs, en toute justice haulte, moyenne et basse, ainsi qu’ilz ont accoustumé estre d’ancienneté, courvéables, censables et reddevables en la manière accoustumée, excepté de la dite mainmorte et abonnement de la dite taille. Et avec ce, seront tenuz les diz manans et habitans dudit villaige dessuz declairé, tous ensemble, de payer chacun an perpétuelment à nous les diz seigneurs, à nosdiz hoirs ou ayans cause, la somme de deux cens treize livres tournois, le franc compté pour vingt sols et le sol pour douze deniers tournois d’annuelle et perpétuelle taille abonnée à deux termes, assavoir la moictié au terme de Sainct Remy chief d’octobre, et l’autre moictié au premier jour de may. A laquelle somme, nous les diz seigneurs et habitans, d’un commun assentiment, avons tauxée icelle taille, réglée et abonnée, tauxons, reglons et abonnons perpétuellement, pour nous et noz hoirs. Et laquelle nous les diz habitans serons tenuz esgaler sur nous et icelle faire bonne et rendre ausdiz seigneurs à noz frais, missions et despens audit lieu de Buxy. Et joyrons, nous les diz manans et habitans de noz communaultez et autres droiz, privilleiges et prérogatives, ainsi que avons accoustumé par cy en arrières et d’ancienneté sans contredit ou empeschement quelxconques. En ce présent traictié, non comprins les hommes de Sauvoigny, que tient de présent noble homme Jehan du Verne, seigneur de cuy, et les hommes de la Montaigne dudit Buxi, nommez les hommes du bastard de Chappes, que tient à présent noble homme Gerard du Sel, à cause de sa femme, que l’on n’entend point estre comprins en ce présent traictié et appoinctement, saufz touteffois, des choses dessus dites, le bon vouloir, plaisir et consentement du seigneur du fief, par lequel nous, les diz seigneurs, serons tenuz de faire ratiffier le contenu en ces présentes, aux fraiz desdiz habitans, saucuns en y mectons. Dont et desquelles choses dessus dites, de toutes et d’une chacune d’icelles, nous, les dites parties et chacune de nous en droit soy, esdiz noms, qualitéz et faisans fors, comme dessus, sommes et nous tenons pour bien contentes, et le tout par traictié et accord sur ce fait. Et promectons, nous les dites parties et chacune de nous esdiz noms et meismement nous ledites dame et damoiselle, des auctoritez dessus dites, et nous lesdiz habitans, esdiz noms, qualitez et faisans fors, comme dit est, par noz sermens pour ce donnez corporellement aux Sains Evvangiles de Dieu et sous l’expresse et ypotheque obligation, assavoir, nous, lesdiz seigneurs, dame et damoiselle, de tous noz biens et de ceux de noz hoirs. Et nous, lesdiz habitans dessus nommez des biens desdiz habitans et communaulté et de nous et de ceulx de noz hoirs, meubles et immeubles présens et advenir quelxconques, lesquelz, quant à ce, nous submectons et obligeons à la juridiction de la court de la Chancellerie du duché de Bourgongne, et par icelle voulons estre contrainctz, comme de propre chose congneue et loyalment adjugée; toutes les choses dessus dictes et chacune d’icelles, tenir, entretenir et avoir aggréables, fermes et estables, l’une partie à l’autre et l’autre à l’autre, par la forme et manière que cy dessus sont escriptes, narrées et divisées, sans corrompre, aler ou consentir venir contre en jugement et dehors, tacitement ou en appert; maiz nous lesdiz seigneurs, dame et damoiselle, les conduire, garantir et en paix, faire tenir ausdiz habitans et à leurs diz hoirs, envers et contre tous, de tous troubles et empeschemens quelxconques. Et nous, lesdiz habitans dessus nommez, esdiz noms et qualitez que dessus, payer et rendre ladite taille abonnée ausdiz seigneurs, dame et damoiselle, par chacun an ausdiz jours et termes, perpétuelment par la manière que dit est à noz fraiz, missions et despens. En renonçant expressement, quant ad ce, à toutes exceptions, déceptions, cautelles, cavillations et à tout droit escript et non escript, et à tout uz et coustume de pays et à toutes autres choses quelxconques, que l’on pourroit dire, proposer ou alléguer contre ces présentes lettres et leur teneur. Meismement au droit disant que générale renunciation ne vault, se l’espécial ne précede. En tesmoing desquelles choses, nous avons requis et obtenu le seel de la Court de la dite chancellerie estre mis à ces présentes lettres et aux semblables doubles d’icelles, qui furent faictes et passées audit lieu de Roichefort sur Breuvon pardevant honorable homme Jehan Fillote, clerc, notaire juré d’icelle Court et coadjuteur du tabellion de la Montagne. Présens discrete personne messire Anthoine Gaulchier, prêtre, Laurent, bastard de Rochefort, Estienne Petit et Jacquinot Converset de Montmoyen, tesmoings ad ce requis et appellez les an et jour dessus diz. Ainsi signé J. FILOT, et tabellionnée TURBILOT.